Document ID: 32005D0577

NEUVOSTON PÄÄTÖS,
tehty 22 päivänä heinäkuuta 2005,
tuomarien nimittämisestä Euroopan unionin virkamiestuomioistuimeen
(2005/577/EY, Euratom)
EUROOPAN UNIONIN NEUVOSTO, joka
ottaa huomioon Euroopan yhteisön perustamissopimuksen ja erityisesti sen 225 a artiklan,
ottaa huomioon Euroopan atomienergiayhteisön perustamissopimuksen ja erityisesti sen 140 b artiklan,
ottaa huomioon Euroopan unionin virkamiestuomioistuimen perustamisesta 2 päivänä marraskuuta 2004 tehdyn päätöksen 2004/752/EY, Euratom (1) ja erityisesti sen 3 artiklan 1 kohdan,
sekä katsoo seuraavaa:
(1)
Euroopan unionin virkamiestuomioistuin on perustettu päätöksellä 2004/752/EY, Euratom Euroopan yhteisön perustamissopimuksen 225 a ja 245 artiklan sekä Euroopan atomienergiayhteisön perustamissopimuksen 140 b ja 160 artiklan nojalla. Tätä tarkoitusta varten tällä päätöksellä lisättiin liite yhteisöjen tuomioistuimen perussäännöstä tehtyyn pöytäkirjaan, jäljempänä ’yhteisöjen tuomioistuimen perussäännön liite I’.
(2)
Yhteisöjen tuomioistuimen perussäännön liitteessä I olevassa 3 artiklassa määrätään seuraavaa:
”1.
Neuvosto nimittää tuomarit tehden ratkaisunsa EY:n perustamissopimuksen 225 a artiklan neljännen kohdan ja Euratomin perustamissopimuksen 140 b artiklan neljännen kohdan mukaisesti tässä artiklassa tarkoitettua komiteaa kuultuaan. Tuomareita nimittäessään neuvosto huolehtii siitä, että tuomioistuimessa on edustettuna tasapuolisesti mahdollisimman laaja maantieteellinen kirjo eri jäsenvaltioiden kansalaisia samoin kuin heidän edustamiaan kansallisia oikeusjärjestelmiä.
2.
Kuka tahansa sellainen henkilö, joka on Euroopan unionin kansalainen ja täyttää EY:n perustamissopimuksen 225 a artiklan neljännessä kohdassa ja Euratomin perustamissopimuksen 140 b artiklan neljännessä kohdassa määrätyt edellytykset, voi ilmoittautua ehdokkaaksi. Neuvosto vahvistaa määräenemmistöllä yhteisöjen tuomioistuimen suosituksesta ehdokkuuksien esittämisen ja käsittelyn edellytykset ja sitä koskevat yksityiskohtaiset säännöt.
3.
Perustetaan komitea, jossa on seitsemän henkilöä, jotka ovat yhteisöjen tuomioistuimen ja ensimmäisen oikeusasteen tuomioistuimen entisiä jäseniä ja tunnetusti päteviä oikeusoppineita. Neuvosto nimeää komitean jäsenet ja vahvistaa sen toimintasäännöt määräenemmistöllä yhteisöjen tuomioistuimen presidentin suosituksesta.
4.
Komitea antaa lausunnon siitä, ovatko ehdokkaiden ansiot riittävät virkamiestuomioistuimen tuomarin tehtävien hoitamiseen. Komitea liittää lausuntoonsa luettelon ehdokkaista, joilla on tehtävään parhaiten soveltuva korkeatasoinen kokemus. Luettelossa on oltava ehdokkaita vähintään kaksi kertaa niin paljon kuin neuvoston on määrä nimittää tuomareita.”
(3)
Neuvosto vahvisti päätöksellään 2005/150/EY, Euratom (2) Euroopan unionin virkamiestuomioistuimen tuomarin tehtävään nimittämistä koskevien ehdokkuuksien esittämisen ja käsittelyn edellytykset ja sitä koskevat yksityiskohtaiset säännöt sellaisena kuin niistä säädetään yhteisöjen tuomioistuimen perussäännön liitteessä I olevassa 3 artiklan 2 kohdassa.
(4)
Neuvosto vahvisti yhteisöjen tuomioistuimen perussäännön liitteessä I olevan 3 artiklan 3 kohdassa tarkoitetun komitean toimintasäännöt päätöksellään 2005/49/EY, Euratom (3).
(5)
Neuvosto nimesi jäsenet yhteisöjen tuomioistuimen perussäännön liitteessä I olevan 3 artiklan 3 kohdassa tarkoitettuun komiteaan päätöksellään 2005/151/EY, Euratom (4).
(6)
Julkinen Euroopan unionin virkamiestuomioistuimen tuomareiden virkoja koskeva viranhakuilmoitus julkaistiin 23 päivänä helmikuuta 2005 (EUVL C 47 A, s. 1), ja hakuaika päättyi 15 päivänä huhtikuuta 2005. Hakemuksia jätettiin 243.
(7)
Yhteisöjen tuomioistuimen perussäännön liitteessä I olevan 3 artiklan 3 kohdan nojalla perustettu komitea kokoontui useaan otteeseen touko- ja kesäkuun 2005 aikana. Tämän käsittelyn jälkeen se antoi lausunnon ja laati yhteisöjen tuomioistuimen perussäännön liitteessä I olevan 3 artiklan 4 kohdassa tarkoitetun luettelon. Luettelossa on 14 hakijaa.
(8)
Neuvosto nimittää virkamiestuomioistuimen tuomarit Euroopan yhteisön perustamissopimuksen 225 a artiklan ja Euratomin perustamissopimuksen 140 b artiklan neljännen kohdan nojalla.
(9)
Edellä mainitussa luettelossa olevista henkilöistä on näin ollen nimitettävä seitsemän henkilöä ja huolehdittava siitä, että tuomioistuimessa on edustettuna tasapuolisesti mahdollisimman laaja maantieteellinen kirjo eri jäsenvaltioiden kansalaisia samoin kuin heidän edustamiaan kansallisia oikeusjärjestelmiä, siten kuin yhteisöjen tuomioistuimen perussäännön liitteessä I olevan 3 artiklan 1 kohdassa säädetään.
(10)
Virkamiestuomioistuimen tuomarit nimitetään kuudeksi vuodeksi yhteisöjen tuomioistuimen perussäännön liitteessä I olevan 2 artiklan toisen kohdan ensimmäisen virkkeen mukaisesti. Tästä määräyksestä poiketen päätöksen 2004/752/EY, Euratom 3 artiklan 2 kohdassa säädetään, että heti kun kaikki virkamiestuomioistuimen tuomarit ovat vannoneet valan, neuvoston puheenjohtaja nimeää arpomalla kolme tämän tuomioistuimen tuomaria, joiden tehtävät päättyvät toimikauden kolmen ensimmäisen vuoden päättyessä. Tämä nimeäminen on julkistettava riittävällä tavalla julkaisemalla se Euroopan unionin virallisessa lehdessä.
(11)
Virkamiestuomioistuimen ensimmäisen presidentin nimeämisen osalta on pantava myös merkille, että päätöksen 2004/752/EY, Euratom 3 artiklan ensimmäisen kohdan mukaan neuvosto voi päättää soveltaa yhteisöjen tuomioistuimen perussäännön liitteessä I olevan 4 artiklan 1 kohdassa määrättyä menettelyä, jonka mukaan tuomarit valitsevat keskuudestaan virkamiestuomioistuimen presidentin kolmeksi vuodeksi kerrallaan. Tätä mahdollisuutta on syytä käyttää,
ON PÄÄTTÄNYT SEURAAVAA:
1 artikla
Euroopan unionin virkamiestuomioistuimen tuomareiksi nimitetään:
-
Irena BORUTA
-
Stéphane GERVASONI
-
Heikki KANNINEN
-
Horstpeter KREPPEL
-
Paul J. MAHONEY
-
Charisios TAGARAS
-
Sean VAN RAEPENBUSCH
2 artikla
Neljä näistä tuomareista nimitetään kuudeksi vuodeksi, 1 päivästä lokakuuta 2005 alkaen 30 päivään syyskuuta 2011 saakka.
Muut kolme tuomaria nimitetään kolmeksi vuodeksi, 1 päivästä lokakuuta 2005 alkaen 30 päivään syyskuuta 2008 saakka.
Neuvoston pääsihteeristö julkaisee Euroopan unionin virallisessa lehdessä neuvoston puheenjohtajan arpomalla suorittaman niiden kolmen tämän tuomioistuimen tuomarin, joiden tehtävät päättyvät toimikauden kolmannen vuoden päättyessä, nimeämisen tuloksen.
3 artikla
Virkamiestuomioistuimen presidenttiä ensimmäisen kerran valittaessa sovelletaan yhteisöjen tuomioistuimen perussäännön liitteessä I olevan 4 artiklan 1 kohdassa määrättyä menettelyä.
4 artikla
Tämä päätös tulee voimaan sitä päivää seuraavana päivänä, jona se julkaistaan Euroopan unionin virallisessa lehdessä.
5 artikla
Tämä päätös julkaistaan Euroopan unionin virallisessa lehdessä.
Tehty Brysselissä 22 päivänä heinäkuuta 2005.

Labels: 9
11
15